
Α. Συνοπτική παρουσίαση του εκπαιδευτικού σεναρίου
Το παρόν εκπαιδευτικό σενάριο αφορά τη διδασκαλία της διάκρισης ανάμεσα στο οριστικό άρθρο και την προσωπική αντωνυμία στους μαθητές της Δ΄ Δημοτικού. Στόχος είναι οι μαθητές να κατανοήσουν ότι οι μορφές «τον, την, το» μπορεί να λειτουργούν είτε ως οριστικά άρθρα είτε ως προσωπικές αντωνυμίες, ανάλογα με τη θέση και τον ρόλο τους μέσα στην πρόταση. Μέσα από ποικίλες δραστηριότητες, παραδείγματα και ψηφιακά περιβάλλοντα, οι μαθητές μαθαίνουν να αναγνωρίζουν τις δύο κατηγορίες, να εξηγούν τη διαφορά τους και να τις χρησιμοποιούν σωστά στον γραπτό λόγο.

Το σενάριο υλοποιείται με βιωματικές και συνεργατικές μεθόδους μάθησης. Αξιοποιεί εργαλεία ΤΠΕ όπως: διαδραστικός πίνακας, προβολή βίντεο, εννοιολογικός χάρτης (CmapTools), διαδραστικό ψηφιακό εργαλείο Wordwall, διαδραστική πλατφόρμα μικροδραστηριοτήτων learningapps, διαδραστικά φύλλα εργασίας liveworksheets.
Α.1 Τίτλος του εκπαιδευτικού σεναρίου, Τάξη που απευθύνεται 

«Η μάχη του οριστικού άρθρου και της προσωπικής αντωνυμίας».

Το εκπαιδευτικό σενάριο απευθύνεται σε μαθητές/τριες της Δ’ τάξης του δημοτικού.
Α.2 Δημιουργός/οι του εκπαιδευτικού σεναρίου 

Μαντζουράνη Αφροδίτη
Α.3 Εμπλεκόμενες Γνωστικές περιοχές

Νεοελληνική γλώσσα, Γραμματική, Τ.Π.Ε.
Α.4 Προαπαιτούμενες γνώσεις των μαθητών

Ως προς το γνωστικό αντικείμενο οι μαθητές θα πρέπει να γνωρίζουν:

•τι είναι ουσιαστικό και πώς αναγνωρίζεται μέσα στην πρόταση

• τι είναι ρήμα, πώς αναγνωρίζεται μέσα στην πρόταση και πως διαχωρίζεται.

•τη λειτουργία του οριστικού άρθρου (ο, η, το και τις αντίστοιχες πτώσεις του)

•τη βασική έννοια της προσωπικής  αντωνυμίας και ότι αντικαθιστά πρόσωπα/πράγματα μέσα σε μια πρόταση

•τις προσωπικές αντωνυμίες (δυνατούς και αδύνατους τύπους).

Ως προς τη χρήση ΤΠΕ  οι μαθητές χρειάζεται να:
•χειρίζονται βασικά τον διαδραστικό πίνακα (πλοήγηση, επιλογή απαντήσεων, μετακίνηση αντικειμένων).

•εργάζονται ομαδοσυνεργατικά .
Α.5 Εκτιμώμενη διάρκεια

4 διδακτικές ώρες
Α.6 Συσχετισμός με το Αναλυτικό Πρόγραμμα

Η διδασκαλία της οριστικής αντωνυμίας και του οριστικού άρθρου και ο διαχωρισμός τους αποτελούν ύλη του Αναλυτικού Προγράμματος (ΔΕΠΠΣ – ΑΠΣ). Στο μάθημα της Νεοελληνικής Γλώσσας Δ΄ Δημοτικού, α’ τεύχος Βιβλίο μαθητή και στο αντίστοιχο μάθημα στο Τετράδιο εργασιών α’ τεύχος, στην 4η ενότητα «Εμένα με νοιάζει» και στην υποενότητα « Χρησιμοποίησέ το ξανά…και ξανά… και ξανά…».
Α.7 Ανάλυση περιεχομένου

Στο πλαίσιο του μαθήματος οι μαθητές θα κατακτήσουν τη δυνατότητα να διακρίνουν με ακρίβεια τον αδύνατο τύπο της προσωπικής αντωνυμίας από το οριστικό άρθρο, αναγνωρίζοντας τη διαφορετική γραμματική λειτουργία που έχουν μέσα στις προτάσεις και στα κείμενα. Οι κύριες νέες γνώσεις που θα διδαχθούν είναι οι εξής: Το οριστικό άρθρο συνοδεύει ουσιαστικά, επίθετα και μετοχές, προσδιορίζοντας το όνομα που ακολουθεί, ενώ ο αδύνατος τύπος της προσωπικής αντωνυμίας συνοδεύει ρήματα.
Β. Οι εναλλακτικές αντιλήψεις των μαθητών

α) Πρότερες ορθές γνώσεις και δεξιότητες των μαθητών

Οι μαθητές διαθέτουν ήδη βασικές γλωσσικές δεξιότητες που τους επιτρέπουν να συμμετάσχουν ενεργά στο διδακτικό σενάριο. Πιο συγκεκριμένα:

• Γνωρίζουν ότι οι λέξεις κατηγοριοποιούνται σε μέρη του λόγου (ρήματα, ουσιαστικά, άρθρα, αντωνυμίες, επίθετα).
• Έχουν διδαχθεί ότι το οριστικό άρθρο συνοδεύει τα ονόματα.

• Μπορούν να εντοπίζουν το ρήμα μέσα στην πρόταση.

• Κατανοούν βασικές συντακτικές σχέσεις (υποκείμενο – ρήμα – αντικείμενο).

• Είναι εξοικειωμένοι με απλά κείμενα και μπορούν να εντοπίζουν λειτουργικά στοιχεία μέσα σε αυτά.

Οι γνώσεις αυτές αποτελούν τη βάση για να μπορέσουν να κατανοήσουν βαθύτερα τη διάκριση ανάμεσα στο οριστικό άρθρο και τον αδύνατο τύπο της προσωπικής αντωνυμίας.

β) Πρότερες λανθασμένες/ατελείς ιδέες και παρανοήσεις

Η εμπειρία δείχνει ότι σε αυτό το σημείο οι μαθητές συχνά εμφανίζουν συγκεκριμένες εναλλακτικές – και λανθασμένες από γλωσσική άποψη – αντιλήψεις, όπως:

• Σύγχυση μορφικά όμοιων τύπων: δυσκολεύονται να ξεχωρίσουν το τον/την/το ως άρθρο ή αντωνυμία, επειδή έχουν την ίδια μορφή.

• Πεποίθηση ότι “ό,τι είναι πριν από λέξη είναι άρθρο”, αγνοώντας ότι ο αδύνατος τύπος της αντωνυμίας μπορεί επίσης να προηγείται ρήματος.

• Αντίληψη ότι το άρθρο συνοδεύει πάντα μια εμφανή λέξη, χωρίς να γνωρίζουν ότι μπορεί να αναφέρεται και σε υπονοούμενο ουσιαστικό (π.χ. “θα πάρω το μεγάλο, όχι το μικρό”).

• Δυσκολία στη σύνδεση αντωνυμίας – ρήματος, δηλαδή στο να κατανοήσουν ότι η αντωνυμία αποτελεί αντικείμενο της ενέργειας του ρήματος (π.χ. ο Νίκος μου το χάρισε, το «το» αντικείμενο στο ρήμα).

Γ. Σκοπός και Στόχοι του εκπαιδευτικού σεναρίου
Σκοπός:

Να κατανοήσουν οι μαθητές τη διαφορά ανάμεσα στο οριστικό άρθρο και την προσωπική αντωνυμία, να μπορούν να τα αναγνωρίζουν και να τα χρησιμοποιούν σωστά στον γραπτό και προφορικό λόγο, μέσα από δραστηριότητες διερεύνησης, συνεργασίας και αξιοποίησης ψηφιακών εργαλείων.
Στόχοι:
1.Ως προς το γνωστικό αντικείμενο

Οι μαθητές να μπορούν:

• να αναγνωρίζουν το οριστικό άρθρο και την προσωπική αντωνυμία μέσα σε προτάσεις και κείμενα

• να διακρίνουν πότε το «τον, την, το» είναι άρθρο και πότε αντωνυμία

• να εντοπίζουν τις πτώσεις και τον αριθμό των άρθρων

• να αναγνωρίζουν δυνατούς και αδύνατους τύπους προσωπικής αντωνυμίας
2. Ως προς τη χρήση των νέων τεχνολογιών

Οι μαθητές να:

• παρακολουθούν και συμμετέχουν ενεργά στην παρουσίαση πολυμεσικού υλικού, αξιοποιώντας τις δυνατότητες της ψηφιακής προβολής.

• χειρίζονται βασικές λειτουργίες του διαδραστικού πίνακα, εφαρμόζοντας απλές εντολές αφής.

• χειρίζονται τα εργαλεία σημείωσης του διαδραστικού πίνακα (γραφίδα).

• συμπληρώνουν έναν απλό εννοιολογικό χάρτη χρησιμοποιώντας το λογισμικό CmapTools, εξασκώντας την ικανότητα οργάνωσης και οπτικοποίησης πληροφοριών.
• χρησιμοποιούν με ευχέρεια τη διαδικτυακή πλατφόρμα wordwall, που περιέχει ψηφιακές και διαδραστικές ασκήσεις.
• αξιοποιήσουν το ψηφιακό εργαλείο LearningApps για να εξασκηθούν διαδραστικά στη διάκριση του οριστικού άρθρου και της προσωπικής αντωνυμίας.

• συμπληρώνουν διαδραστικά φύλλα εργασίας από το ψηφιακό εργαλείο, liveworksheets.
3. Ως προς τη μαθησιακή διαδικασία

Οι μαθητές να:

• συνεργάζονται σε ομάδες και να μοιράζονται ρόλους.

• συμμετέχουν ενεργά στη διερεύνηση και οικοδόμηση της νέας γνώσης.

• προβλέπουν, ελέγχουν, επιβεβαιώνουν ή διορθώνουν τις απαντήσεις τους.

• εκφράζουν τι κατάλαβαν, τι τους δυσκόλεψε και τι μπορούν να κάνουν πλέον.

• καλλιεργούν θετική στάση απέναντι στη γλώσσα και τη χρήση ΤΠΕ.
Δ. Διδακτικό υλικό και απαιτούμενη υλικοτεχνική υποδομή

Δ.1 Υλικοτεχνική υποδομή
Η διδασκαλία της ενότητας εφαρμόζεται στην αίθουσα της Δ’2 τάξης μέσω της χρήσης του διαδραστικού πίνακα. Θα χρειαστεί να υπάρχει:

· Σύνδεση στο Διαδίκτυο, για την πρόσβαση στις διαδικτυακές εφαρμογές.
· Διαδραστικός πίνακας και γραφίδα.
Δ.2 Διδακτικό υλικό

Ως διδακτικό υλικό χρησιμοποιείται:

· Το βιβλίο της Γλώσσας της Δ΄ τάξης «Γλώσσα Δ΄ Δημοτικού- Πετώντας με τις λέξεις, α’ τεύχος». Ψηφιακό βιβλίο.
· Το Τετράδιο εργασιών της Γλώσσας της Δ΄ τάξης «Γλώσσα Δ΄ Δημοτικού- Πετώντας με τις λέξεις, α’ τεύχος». Ψηφιακό βιβλίο.
· Το αντίστοιχο βιβλίο δασκάλου της Γλώσσας της Δ΄ τάξης.
· Φύλλο εργασίας
· Λογισμικό περιήγησης στο διαδίκτυο, για την προβολή βίντεο στη δραστηριότητα ψυχολογικής και γνωστικής προετοιμασίας.

· Λογισμικό εννοιολογικής χαρτογράφησης (CmapTools), για τη διδασκαλία του γνωστικού αντικειμένου.

· Λογισμικό δημιουργίας διαδραστικών ασκήσεων και παιχνιδιών Wordwall.

· Λογαριασμός στο LearningApps και το Liveworksheets για δημιουργία, αποθήκευση και διαμοιρασμό δραστηριοτήτων.
Ε. Περιγραφή και δραστηριότητες υλοποίησης του εκπαιδευτικού σεναρίου
Ε.1 Οργάνωση της Τάξης
Οι μαθητές/τριες χωρίζονται σε τέσσερις ομάδες αποτελούμενες από τρία έως τέσσερα άτομα.  Οι μαθητές εργάζονται συνεργατικά και σηκώνονται κυκλικά ανά δυάδες. Η εκπαιδευτικός λειτουργεί ως συντονιστής της διαδικασίας, καθοδηγώντας τη συζήτηση, ενθαρρύνοντας τη συμμετοχή όλων των μαθητών και θέτοντας ερωτήσεις που προάγουν τη διερεύνηση και την κριτική σκέψη. Παρέχει στοχευμένη ανατροφοδότηση, επισημαίνει τις σωστές παρατηρήσεις, διορθώνει διακριτικά τυχόν παρανοήσεις και διευκολύνει την ομαλή συνεργασία μέσα στις ομάδες. 
Ε.2 Διδακτικές προσεγγίσεις και στρατηγικές
1. Θεωρητική προσέγγιση

Η διδασκαλία βασίζεται σε αρχές του κονστρουκτιβισμού και της κοινωνικοπολιτισμικής θεωρίας του Vygotsky. Σύμφωνα με αυτές, η μάθηση οικοδομείται πάνω στις ήδη υπάρχουσες γνώσεις των μαθητών, μέσα από διερεύνηση, ανακάλυψη και συνεργασία. Οι μαθητές ενεργοποιούν τις πρότερες αντιλήψεις τους (σωστές και λανθασμένες), τις συγκρίνουν με νέα δεδομένα και μέσα από καθοδηγούμενη αλληλεπίδραση οδηγούνται σε εννοιολογική αναδόμηση — δηλαδή σε βαθύτερη κατανόηση της διαφοράς ανάμεσα στο άρθρο και την προσωπική αντωνυμία. Στο πλαίσιο του σεναρίου, οι μαθητές οικοδομούν ενεργά τη γνώση τους, σύμφωνα με την θεωρία του εποικοδομητισμού (Piaget) και συνεργαζόμενοι σε ομάδες, χρησιμοποιώντας τον διαδραστικό πίνακα, το CmapTools και ψηφιακές ασκήσεις (Wordwall, LearningApps). Η μάθηση βασίζεται στις προϋπάρχουσες γνώσεις τους, τις οποίες τροποποιούν και εμπλουτίζουν μέσα από δραστηριότητες και συζήτηση. Ο εκπαιδευτικός λειτουργεί ως καθοδηγητής και εμψυχωτής, υποστηρίζοντας τη διαδικασία χωρίς να περιορίζεται στη μεταβίβαση γνώσης. Παράλληλα, εφαρμόζεται η θεωρία της ενεργητικής και βιωματικής μάθησης, όπου οι μαθητές χειρίζονται υλικό, πειραματίζονται με παραδείγματα, προσπαθούν, κάνουν λάθη, διορθώνουν και επαληθεύουν το αποτέλεσμα. Με τον τρόπο αυτό καλλιεργείται η μεταγνωστική τους ικανότητα («τι κατάλαβα; σε τι δυσκολεύτηκα; πώς το ξεπέρασα;»).

Ο εκπαιδευτικό λειτουργεί ως διαμεσολαβητής της γνώσης και όχι απλός φορέας πληροφορίας. Οργανώνει, εμψυχώνει και καθοδηγεί τη συνεργασία των ομάδων. Θέτει ερωτήσεις υψηλής γνωστικής πρόκλησης που ενεργοποιούν τον αναστοχασμό (π.χ. «στην πρόταση αυτή ποια λέξη συνοδεύει το ρήμα;»). Εντοπίζει και αντιμετωπίζει παρανοήσεις χωρίς να αποθαρρύνει τους μαθητές. Οι μαθητές είναι ενεργοί, όχι παθητικοί δέκτες. Συμμετέχουν σε συνεργατικές δραστηριότητες, συζητούν, ερευνούν, δοκιμάζουν λύσεις. Αναλαμβάνουν ρόλους στην ομάδα (χειριστής πίνακα, γραμματέας, εκπρόσωπος κ.λπ.). Χτίζουν τη γνώση μέσα από δράση, πειραματισμό και ανταλλαγή επιχειρημάτων.
2. Μεθοδολογική προσέγγιση


Για την επίτευξη των επιθυμητών αποτελεσμάτων και των αρχικά στόχων, προτείνεται η χρήση ενός συνδυασμού διδακτικών μεθόδων. Αρχικά χρησιμοποιείται η δασκαλοκεντρική προσέγγιση για την αρχική προσέλκυση του ενδιαφέροντος των μαθητών, μέσω της επίδειξης βίντεο από τον εκπαιδευτικό, που εισάγει το θέμα και θέτει το πλαίσιο της διδασκαλίας. Στη συνέχεια οι δραστηριότητες βασίζονται στην διερευνητική – ανακαλυπτική μάθηση. Οι μαθητές δεν λαμβάνουν έτοιμη τη νέα γνώση. Αντίθετα, μέσα από παραδείγματα, βίντεο και δραστηριότητες καλούνται να παρατηρήσουν, να συγκρίνουν, να υποθέσουν, να ελέγξουν στην πράξη και να καταλήξουν σε συμπεράσματα. Με αυτόν τον τρόπο κατανοούν βιωματικά ότι το «τον/την/το» αλλάζει λειτουργία ανάλογα με τη θέση του μέσα στην πρόταση. Οι ομάδες αποτελούν βασική μορφή οργάνωσης του μαθήματος. Η ομαδοσυνεργατική μάθηση ενισχύει την κοινωνική αλληλεπίδραση, προάγει τη διαπραγμάτευση νοήματος, δίνει ευκαιρίες σε όλους να συμβάλουν, ενεργοποιεί την αλληλοδιόρθωση και αλληλοδιδαχή. Τέλος το σενάριο βασίζεταιστην βιωματική διδασκαλία. Η χρήση πραγματικών προτάσεων, εργασιών στον πίνακα, κινήσεων, παραδειγμάτων από τη ζωή των παιδιών κάνει τη γνώση λειτουργική και εύκολα εφαρμόσιμη στον γραπτό λόγο.
3. Διδακτική προσέγγιση με ΤΠΕ

Οι ΤΠΕ στο εκπαιδευτικό σενάριο εξυπηρετούν διδακτικούς στόχους (όχι απλώς τεχνολογική επίδειξη), αυξάνουν τα κίνητρα των μαθητών, προάγουν την ενεργή συμμετοχή, δημιουργούν διαδραστικό περιβάλλον όπου λάθη και διορθώσεις γίνονται άμεσα εμφανή. Με τη χρήση διαδραστικού πίνακα έχουν άμεση αλληλεπίδραση (μετακίνηση λέξεων, επιλογή σωστής απάντησης, συμπλήρωση κενών) και οι μαθητές «πειραματίζονται» με τη λειτουργία του άρθρου και της αντωνυμίας. Αποκτούν τεχνολογική δεξιότητα και ταυτόχρονα μαθαίνουν μέσα από πράξη. Η προβολή σύντομου βίντεο συμβάλλει στην ψυχολογική και γνωστική προετοιμασία των μαθητών, στην ενεργοποίηση προϋπαρχουσών γνώσεων, στην κατάργηση του άγχους και στην αύξηση του ενδιαφέροντος, στην ενίσχυση της μνήμης μέσω οπτικοακουστικών ερεθισμάτων. Το λογισμικό εννοιολογικής χαρτογράφησης CmapTools υποστηρίζει την παραγωγή οργανωμένου γραφήματος γνώσης, διευκολύνει την ομαδική επεξεργασία και καταγραφή ιδεών, επιτρέπει διορθώσεις, μετακινήσεις και βελτιώσεις σε πραγματικό χρόνο, ενισχύει την κριτική σκέψη και τη μεταγνωστική επίγνωση. Οι μαθητές λειτουργούν ως «κατασκευαστές γνώσης». Το Wordwall με τις ασκήσεις εξάσκησης προσφέρει άμεση ανατροφοδότηση, ενισχύει το ενδιαφέρον και βοηθά στην αρχική εμπέδωση. Το LearningApps με τις ασκήσεις συμπλήρωσης κενών και ταξινόμησης, οι μαθητές εφαρμόζουν τη νέα γνώση με τρόπο διερευνητικό. Στο Liveworksheets με μεταγνωστικές δραστηριότητες, οι μαθητές καλούνται να εξηγήσουν τις επιλογές τους, να εντοπίσουν δυσκολίες και να αξιολογήσουν την προσωπική τους πρόοδο.

Ο εκπαιδευτικός καθοδηγεί τεχνικά όπου χρειάζεται, αλλά αφήνει χώρο στους μαθητές να χειριστούν οι ίδιοι το ψηφιακό περιβάλλον. Επιλέγει και οργανώνει την τεχνολογία ώστε να υπηρετεί ξεκάθαρους μαθησιακούς στόχους. Διασφαλίζει ότι η συνεργασία παραμένει ουσιαστική και όχι επιφανειακή. Οι μαθητές χειρίζονται ψηφιακά εργαλεία, αναλαμβάνουν ρόλους και ενεργούν με αυτονομία. Εμπλέκονται σε δημιουργικές δραστηριότητες (συμπλήρωση εννοιολογικού χάρτη). Μαθαίνουν να σκέφτονται και να ερμηνεύουν γραμματικά φαινόμενα μέσα από ψηφιακή αλληλεπίδραση.
Ε.3 
Περιγραφή δραστηριοτήτων σεναρίου
1η διδακτική ώρα

1. Δραστηριότητα/ες ψυχολογικής και γνωστικής προετοιμασίας: αποτίμηση υπάρχουσας γνώσης και ανίχνευση αναπαραστάσεων και γνωστικών δυσκολιών.

Οι μαθητές παρακολουθούν ένα σύντομο βίντεο για το οριστικό άρθρο και ένα για την προσωπική αντωνυμία, στο οποίο παρουσιάζονται παραδείγματα προτάσεων που περιέχουν «τον, την, το». Κατά την προβολή συμμετέχουν ενεργά, αξιοποιώντας τις δυνατότητες της ψηφιακής παρουσίασης. Το βίντεο εξυπηρετεί τον στόχο της αναγνώρισης του οριστικού άρθρου και της προσωπικής αντωνυμίας μέσα σε προτάσεις. Ακολουθεί συζήτηση, κατά την οποία οι μαθητές εντοπίζουν τις πτώσεις και τον αριθμό των άρθρων, αναγνωρίζουν δυνατούς και αδύνατους τύπους προσωπικής αντωνυμίας και συγκρίνουν τις παρατηρήσεις τους με τις πρότερες γνώσεις τους. Μέσα από αυτή τη διαδικασία ενεργοποιούνται οι προϋπάρχουσες γνώσεις, αναδεικνύονται συχνές παρανοήσεις, καλλιεργείται η δεξιότητα του προφορικού λόγου και οι μαθητές εκφράζουν τι κατάλαβαν και τι τους δυσκόλεψε.

2η διδακτική ώρα

2. Δραστηριότητα/ες διδασκαλίας του γνωστικού αντικειμένου

Δημιουργείται ένας εννοιολογικός χάρτης στον διαδραστικό πίνακα με τη χρήση του λογισμικού CmapTools, ο οποίος παρουσιάζει τον διαχωρισμό του οριστικού άρθρου και της προσωπικής αντωνυμίας. Μέσα από ομαδική συζήτηση, οι μαθητές συμπληρώνουν σταδιακά τον χάρτη, ενώ στη συνέχεια κάθε ομάδα λαμβάνει σύντομες προτάσεις και καλείται να εντοπίσει τα «τον/την/το», αποφασίζοντας αν πρόκειται για άρθρο ή αντωνυμία. Η δραστηριότητα αυτή ενισχύει την αναγνώριση των άρθρων και των αντωνυμιών, προσφέρει πρακτική εφαρμογή της γνώσης, και προάγει την ενεργό συμμετοχή και τη συνεργασία των μαθητών. Παράλληλα, οι μαθητές εξοικειώνονται με βασικές λειτουργίες του διαδραστικού πίνακα και μαθαίνουν πώς να συμπληρώνουν έναν απλό εννοιολογικό χάρτη, καλλιεργώντας θετική στάση απέναντι στη γλώσσα και στη χρήση των ΤΠΕ. Για τη δραστηριότητα διδασκαλίας θα χρησιμοποιηθεί και η αντίστοιχη ενότητα στο βιβλίο του μαθητή. Παράλληλα θα δοθεί και ένα φύλλο εργασίας στους μαθητές μετά την ολοκλήρωση της εννοιολογικής χαρτογράφησης. Το φύλλο εργασίας λειτουργεί ως μέσο εφαρμογής και εδραίωσης των γραμματικών φαινομένων (οριστικό άρθρο – προσωπική αντωνυμία) και περιλάμβανε δύο στοχευμένες ασκήσεις.
3η – 4η διδακτική ώρα
3. Δραστηριότητα/ες εμπέδωσης του γνωστικού αντικειμένου 

Οι μαθητές θα πραγματοποιήσουν διαδραστικές ασκήσεις εξάσκησης στο Wordwall, με «επιλογή σωστής απάντησης». Θα δοθούν δυο διαφορετικές ασκήσεις. Οι ασκήσεις θα περιλαμβάνουν προτάσεις όπου οι μαθητές πρέπει να αναγνωρίσουν αν η λέξη που ζητείται είναι άρθρο ή προσωπική αντωνυμία και αν οι προτάσεις περιέχουν άρθρα ή προσωπικές αντωνυμίες. Θα σηκώνονται δυο δυο θα συνεργάζονται και θα απαντούν. Η άμεση ανατροφοδότηση του Wordwall βοηθά τους μαθητές να κατανοήσουν άμεσα τα λάθη τους, να ενισχύουν την αυτοπεποίθησή τους όταν απαντούν σωστά και να σταθεροποιούν τη νέα γνώση μέσα από επαναλαμβανόμενη, ευχάριστη εξάσκηση. Για την εμπέδωση θα χρησιμοποιηθεί και η αντίστοιχη ενότητα από το Τετράδιο Εργασιών του μαθητή.
4. Δραστηριότητα/ες αξιολόγησης του γνωστικού αντικειμένου 
Στη συνέχεια θα δοθεί στον διαδραστικό πίνακα μια άσκηση τύπου «επιλογή σωστού» μέσω του LearningApps. Οι μαθητές θα εφαρμόσουν αυτόνομα τη γνώση τους, επιλέγοντας τη σωστή μορφή (άρθρο ή αντωνυμία) μέσα σε προτάσεις. Η δραστηριότητα αυτή λειτουργεί ως διαμορφωτική αξιολόγηση γιατί δείχνει αν ο μαθητής κατάλαβε πραγματικά τη χρήση των δύο μορφών, επιτρέπει στον εκπαιδευτικό να εντοπίσει παρανοήσεις και προσφέρει αυτόματη ανατροφοδότηση χωρίς να καταπονείται ο μαθητής. Οι μαθητές θα παίρνουν πόντους για τις σωστές απαντήσεις και στο τέλος θα αναδειχθεί η ομάδα με τις περισσότερες σωστές απαντήσεις.
5. Μεταγνωστική δραστηριότητα
Για τη μεταγνώση θα χρησιμοποιηθεί ένα διαδραστικό φυλλάδιο Liveworksheets, όπου οι μαθητές καλούνται να καταγράψουν απαντήσεις σε πλαίσια κειμένου, ενισχύοντας τη μεταγνωστική τους επίγνωση και την ικανότητα αυτορρύθμισης. Η δραστηριότητα πραγματοποιείται ατομικά, αλλά οι μαθητές συμμετέχουν και σε συλλογική διαδικασία: ένας-ένας σηκώνεται και συμπληρώνει στον διαδραστικό πίνακα αν η υπογραμμισμένη λέξη σε κάθε πρόταση αποτελεί οριστικό άρθρο ή προσωπική αντωνυμία. Στο τέλος, εμφανίζονται οι σωστές και λανθασμένες απαντήσεις, δίνοντας τη δυνατότητα για συζήτηση ανατροφοδότησης, ανάλυση των λαθών και διόρθωση παρανοήσεων. Η δραστηριότητα ενισχύει την αναστοχαστική ικανότητα των μαθητών («Τι κατάλαβα; Τι δυσκολεύτηκα; Τι χρειάζομαι για να το διορθώσω;»), την ενεργή συμμετοχή στην τάξη και τη σύνδεση της ατομικής μάθησης με τη συλλογική συζήτηση.
Ε. 4 Φύλλα εργασίας
Στο πλαίσιο του σεναρίου χρησιμοποιήθηκε έντυπο φύλλο εργασίας, το οποίο δόθηκε στους μαθητές μετά την ολοκλήρωση της εννοιολογικής χαρτογράφησης και της συζήτησης. Το φύλλο εργασίας λειτουργεί ως μέσο εφαρμογής, εδραίωσης και αξιολόγησης της κατανόησης των γραμματικών φαινομένων (οριστικό άρθρο – προσωπική αντωνυμία) και περιλάμβανε δύο στοχευμένες ασκήσεις. Η πρώτη ήταν άσκηση αναγνώρισης. Δίνονταν προτάσεις με υπογραμμισμένες λέξεις και οι μαθητές καλούνται να αποφασίσουν αν η κάθε υπογραμμισμένη λέξη αποτελεί οριστικό άρθρο ή προσωπική αντωνυμία. Με την εργασία αυτή ενισχύεται η ικανότητα αναγνώρισης και διάκρισης των δύο φαινομένων, σε συνέχεια της συζήτησης και του εννοιολογικού χάρτη. Στη δεύτερη άσκηση οι μαθητές έπρεπε να εντοπίσουν το οριστικό άρθρο και να το υπογραμμίσουν, ενώ την προσωπική αντωνυμία να την κυκλώσουν. Η άσκηση επιτρέπει άμεση πρακτική εφαρμογή του κανόνα· οπτικοποιεί τη διάκριση (υπογράμμιση - κύκλωση) και ενισχύει τη γραμματική επίγνωση.

Το φύλλο εργασίας χρησιμοποιήθηκε εκτός λογισμικού, σε έντυπη μορφή. Αυτό έγινε ώστε μετά την ψηφιακή επεξεργασία του εννοιολογικού χάρτη στο CmapTools, οι μαθητές να εξασκηθούν στη χειρόγραφη άσκηση που να επιτρέπει την ατομική εφαρμογή χωρίς τη μεσολάβηση τεχνολογικού εργαλείου. Η εναλλαγή ανάμεσα σε ψηφιακή και αναλογική δραστηριότητα ενισχύει την προσήλωση, δίνει ρυθμό στη διδασκαλία και επιτρέπει στην εκπαιδευτικό καλύτερη άμεση παρατήρηση των μαθησιακών δυσκολιών. Η επιλογή και η δομή του φύλλου εργασίας συνδέονται πλήρως με τους μαθησιακούς στόχους.
Ε. 5 Δραστηριότητες υλοποίησης του εκπαιδευτικού σεναρίου στην τάξη

1. Δραστηριότητα/ες ψυχολογικής και γνωστικής προετοιμασίας: αποτίμηση υπάρχουσας γνώσης και ανίχνευση αναπαραστάσεων και γνωστικών δυσκολιών.

Την πρώτη διδακτική ώρα η εκπαιδευτικός με καθοδηγητικό και συντονιστικό ρόλο, παρουσιάζει αρχικά στους μαθητές τους μαθησιακούς στόχους της δραστηριότητας. Στη συνέχεια, για να αφυπνιστούν οι πρότερες γνώσεις τους, προβάλλεται ένα ολιγόλεπτο εκπαιδευτικό βίντεο από το YouTube, με θέμα το Οριστικό και το Αόριστο Άρθρο, https://www.youtube.com/watch?v=NXYIxIC_SlM.  

Εικόνα 1: «Οριστικό Άρθρο». Προβολή πρώτου ολιγόλεπτου εκπαιδευτικού βίντεο απ’ το YouTube
Στη συνέχεια προβάλλεται ένα ακόμη για την προσωπική αντωνυμία και πως διαχωρίζεται από το οριστικό άρθρο. https://www.youtube.com/watch?v=nanxVozis2U .

Εικόνα. 2: « Προσωπική αντωνυμία». Προβολή δεύτερου ολιγόλεπτου εκπαιδευτικού βίντεο απ’ το YouTube
H ψηφιακή προβολή μέσω YouTube επιλέγεται επειδή προσφέρει άμεση οπτικοποίηση της γλωσσικής πληροφορίας, αυξάνει το ενδιαφέρον και λειτουργεί ως αποτελεσματική αφόρμηση. Η προβολή βίντεο ενισχύει την πολυτροπική μάθηση (εικόνα–ήχος–κείμενο). Παράλληλα ευνοεί την ανακάλυψη κανόνων μέσα από παραδείγματα και συζήτηση και τέλος διευκολύνει τη σύγκριση άρθρου – αντωνυμίας μέσω άμεσης οπτικοποίησης.
Ακολουθεί συζήτηση σχετικά με τη χρήση του Οριστικού Άρθρου και της Προσωπικής Αντωνυμίας, ενώ η εκπαιδευτικός επεξηγεί και υπενθυμίζει τα αντίστοιχα γραμματικά φαινόμενα με παραδείγματα στον διαδραστικό πίνακα. Παράλληλα, θέτει ερωτήσεις στους μαθητές ώστε να εντοπίσουν διαφορές ανάμεσα στα οριστικά άρθρα και τις προσωπικές αντωνυμίες και να παρατηρήσουν τις λέξεις που συνοδεύει το κάθε μέρος του λόγου, όπως «Τι παρατηρείτε στις λέξεις τον/την/το που εμφανίζονται στις προτάσεις;», «Συνοδεύουν πάντα ουσιαστικό ή άλλο μέρος του λόγου;», «Τι αλλάζει όταν λειτουργούν ως αντωνυμίες;», « Πώς μπορούμε να το ξεχωρίσουμε;»
Μετά την προβολή των δύο βίντεο και των παραδειγμάτων στον διαδραστικό πίνακα, οι μαθητές έχουν ήδη αρχίσει να διακρίνουν τις διαφορές ανάμεσα σε άρθρα και αντωνυμίες. Στη συνέχεια, καλούνται να ανοίξουν το βιβλίο της Γλώσσας στη σελίδα 65 στην εργασία 2. Οι μαθητές συμπληρώνουν την εργασία και διαβάζουν το πλαίσιο και υπογραμμίζουν τον κανόνα στο κάτω μέρος της σελίδας, ο οποίος διαχωρίζει με σαφήνεια το οριστικό άρθρο από την προσωπική αντωνυμία και δίνει έμφαση στις λέξεις με τις οποίες συνοδεύονται. Έτσι συνδέονται άμεσα η πρότερη διερεύνηση και η τυπική θεωρία.

Εικόνα 3: «Τι μέρος του λόγου είναι;», βιβλίο μαθητή , α’ τεύχος, σελ. 65
2. Δραστηριότητα/ες διδασκαλίας του γνωστικού αντικειμένου
Τη δεύτερη διδακτική ώρα η εκπαιδευτικός προχωράει στη δραστηριότητα διδασκαλίας του γνωστικού αντικειμένου με τη χρήση του ανοιχτού λογισμικού εννοιολογικής χαρτογράφησης CmapTools, το οποίο αξιοποιείται ως εργαλείο ανακάλυψης και διερεύνησης. Η εκπαιδευτικός προβάλλει στον διαδραστικό πίνακα το περιβάλλον του εννοιολογικού χάρτη και σε συνεργασία με τους μαθητές μέσα από καθοδηγούμενες ερωτήσεις τον συμπληρώνουν. Στη συνέχεια οι μαθητές καλούνται έρχονται σε ζευγάρια και συμπληρώνουν τις προτάσεις. Στις προτάσεις υπάρχουν υπογραμμισμένες λέξεις και μια παρένθεση δίπλα σε καθεμία. Οι μαθητές πρέπει να αποφασίσουν αν η υπογραμμισμένη λέξη λειτουργεί ως άρθρο ή ως αντωνυμία και να το καταγράψουν στην παρένθεση. Μέσα από αυτή τη διαδικασία, οι μαθητές συνεργάζονται, εφαρμόζουν τις γνώσεις τους στην πράξη και ενισχύουν την ικανότητά τους να διακρίνουν με ακρίβεια τα δύο γραμματικά φαινόμενα. Το CmapTools είναι ένα ανοιχτού τύπου, εργαλείο εννοιολογικής χαρτογράφησης και χρησιμοποιήθηκε γιατί προάγει την οργάνωση της γνώσης σε ενιαίες εννοιολογικές δομές. Ενισχύει τη μεταγνώση, αφού οι μαθητές βλέπουν ξεκάθαρα τις σχέσεις ανάμεσα στις έννοιες και παρέχει ψηφιακή ανατροφοδότηση και άμεση οπτική αναπαράσταση.

Εικόνα 4: Εννοιολογικός χάρτης του λογισμικού CmapTools
Στη συνέχεια ανοίγουν το βιβλίο  του μαθητή στη σελ. 65 στην άσκηση 4 και κάνουν μια πρακτική εξάσκηση σε όσα έμαθαν.

Εικόνα 5: «Βρες τι λέξη», βιβλίο μαθητή σελ. 65

Η εκπαιδευτικό θέτει ερωτήματα στα παιδιά όπως: «Πώς καταλάβατε ότι εδώ είναι αντωνυμία και όχι άρθρο;» «Ποιο ήταν το σημείο που σας δυσκόλεψε περισσότερο;», «Τι θα συμβουλεύατε έναν συμμαθητή για να ξεχωρίζει εύκολα τα δύο;». Η εκπαιδευτικός παρατηρεί σε ποιες προτάσεις έγιναν πιο πολλά λάθη. Εντοπίζονται τα σημεία που χρειάζονται επανάληψη και διαμορφώνεται πιθανή επέκταση ή ενισχυτική διδασκαλία.
3. Δραστηριότητα/ες εμπέδωσης του γνωστικού αντικειμένου  
Σε αυτή τη φάση, οι μαθητές θα εμπεδώσουν τις γνώσεις τους σχετικά με τους δυνατούς και αδύνατους τύπους της προσωπικής αντωνυμίας. Αρχικά, θα μεταβούν στην ψηφιακή πλατφόρμα Wordwall που προβάλλεται στον διαδραστικό πίνακα για τη δραστηριότητα «Άρθρο ή Προσωπική αντωνυμία». Μέσα από 15 προτάσεις, οι λέξεις που πρέπει να αναγνωρίσουν εμφανίζονται με έντονο χρώμα, ενώ οι μαθητές καλούνται να διαχωρίσουν τα άρθρα από τις προσωπικές αντωνυμίες. Η πλατφόρμα εμφανίζει άμεσα τις σωστές και λανθασμένες απαντήσεις, προσφέροντας άμεση ανατροφοδότηση και ενίσχυση της αυτορρύθμισης.
https://wordwall.net/el/resource/7381497/%CE%AC%CF%81%CE%B8%CF%81%CE%BF-%CE%AE-%CF%80%CF%81%CE%BF%CF%83%CF%89%CF%80%CE%B9%CE%BA%CE%AE-%CE%B1%CE%BD%CF%84%CF%89%CE%BD%CF%85%CE%BC%CE%AF%CE%B1 

Εικόνα 6: «Άρθρο ή Προσωπική αντωνυμία», Wordwall.

Στη συνέχεια, οι μαθητές συμμετέχουν σε ένα κουίζ με τίτλο «Προσωπική Αντωνυμία ή Άρθρο;». Εργαζόμενοι σε ζεύγη και με συγκεκριμένο χρόνο, καλούνται να αναγνωρίσουν αν οι προτάσεις περιέχουν άρθρο ή προσωπική αντωνυμία. Η άμεση εμφάνιση των σωστών και λανθασμένων απαντήσεων στο τέλος του κουίζ ενισχύει τη συνειδητοποίηση των λαθών και την αυτοαξιολόγηση.
https://wordwall.net/el/resource/1157871/%CF%80%CF%81%CE%BF%CF%83%CF%89%CF%80%CE%B9%CE%BA%CE%AE-%CE%B1%CE%BD%CF%84%CF%89%CE%BD%CF%85%CE%BC%CE%AF%CE%B1-%CE%AE-%CE%AC%CF%81%CE%B8%CF%81%CE%BF 

 Εικόνα 7: «προσωπική αντωνυμία ή άρθρο;», Wordwall.
Τέλος, για την καλύτερη εμπέδωση και σταθεροποίηση του γραμματικού φαινομένου, οι μαθητές μεταβαίνουν στο τετράδιο εργασιών του μαθητή και συμπληρώνουν την αντίστοιχη άσκηση στη σελ. 41, ασκ. 1. Η εναλλαγή ψηφιακής και χειρόγραφης δραστηριότητας βοηθά στη διαφοροποίηση της μάθησης, ενισχύει τη συγκράτηση της γνώσης και επιτρέπει στους μαθητές να εφαρμόσουν όσα έχουν μάθει σε διαφορετικά περιβάλλοντα και μορφές άσκησης.

Εικόνα 8: «Αντικαθιστώ ουσιαστικά με προσωπικές αντωνυμίες», Τετράδιο εργασιών α’ τεύχος σελ.41
4. Δραστηριότητα αξιολόγησης του γνωστικού αντικειμένου 
Η επόμενη είναι δραστηριότητα αξιολόγησης με τη χρήση του LearningApps. Οι μαθητές καλούνται ένας-ένας να σηκωθούν στο διαδραστικό πίνακα και να συμπληρώσουν αν η λέξη σε κάθε πρόταση είναι άρθρο ή προσωπική αντωνυμία. Κάθε μαθητής θα καλείται να συμπληρώσει σε πλαίσιο κειμένου αν η υπογραμμισμένη λέξη σε μια πρόταση είναι άρθρο ή προσωπική αντωνυμία. Μόλις ολοκληρωθεί η απάντηση, η πλατφόρμα εμφανίζει άμεσα τις σωστές και τις λανθασμένες απαντήσεις, επιτρέποντας έτσι την αξιολόγηση της κατανόησης του γνωστικού αντικειμένου και την άμεση συζήτηση των αποτελεσμάτων. 
https://learningapps.org/display?v=pq4ueqvwk25

Εικόνα 9: « Η μάχη του οριστικού και του αόριστου άρθρου», LearningApps.
5. Μεταγνωστική δραστηριότητα 
Με τη μεταγνωστική δραστηριότητα, οι μαθητές αναστοχάζονται και εφαρμόζουν τις στρατηγικές που χρησιμοποίησαν για να κατανοήσουν τη διαφορά ανάμεσα στις προσωπικές αντωνυμίες και τα άρθρα, αξιολογούν τους συνειρμούς και τους συσχετισμούς που έκαναν κατά τη διαδικασία μάθησης. Στη μεταγνωστική δραστηριότητα, οι μαθητές χρησιμοποιούν το διαδραστικό φυλλάδιο Liveworksheets. Κάθε μαθητής χωριστά σηκώνεται τον διαδραστικό πίνακα και συμπληρώνει μία πρόταση αν η υπογραμμισμένη λέξη είναι προσωπική αντωνυμία ή άρθρο. Στο τέλος, το φυλλάδιο εμφανίζει αυτόματα τις σωστές και λανθασμένες απαντήσεις, δίνοντας τη δυνατότητα στους μαθητές να αναστοχαστούν πάνω στις επιλογές τους, να εντοπίσουν λάθη και να βελτιώσουν την κατανόησή τους.
https://www.liveworksheets.com/worksheet/en/esl-grammar/8286925#google_vignette
[image: image11.png]ot e rovpmntin A 1 s 400 AP v KT

HEDevn t pienoe o b e
Tas andvenoe on b nés o ia s

Totoia10 pupo

Na tou o il

Kalaoe 10 autoxtvnto ks b to i 1o owvepieto.
Toueina v Beler va gépet an sov abepy ou.
HMaoia o tou w10 8o now Shrnoe.
Ot npe 1 nai ko 1a e o .

Mo sinav 6 cous peay xo i

[ R

SLIVEWORKSHEETS.




Εικόνα 10: « Γράψε ΑΡ. ή ΑΝΤ.»,Liveworksheets
Στ. Αξιολόγηση

Όλοι οι στόχοι του σεναρίου ήταν συμβατοί με τις γνωστικές περιοχές των μαθητών, τις πρότερες γνώσεις και τις ιδιαιτερότητες του τμήματος. Τα φύλλα εργασίας, τόσο τα έντυπα όσο και τα διαδραστικά, ήταν πλήρως συνεπή με τους στόχους που είχαν τεθεί, υποστηρίζοντας την αναγνώριση και διάκριση του οριστικού άρθρου και της προσωπικής αντωνυμίας.
Τα λογισμικά που χρησιμοποιήθηκαν (Wordwall, LearningApps, Liveworksheets, CmapTools) ήταν κατάλληλα για την επίτευξη των στόχων, καθώς προσέφεραν ενεργητική συμμετοχή, άμεση ανατροφοδότηση, δυνατότητα συνεργασίας και ενίσχυση της μεταγνωστικής επίγνωσης. Είχαν ομοιογένεια με τις υπόλοιπες δραστηριότητες, καθώς ενσωματώθηκαν ομαλά στη ροή του μαθήματος, υποστηρίζοντας την επεξεργασία, την εμπέδωση και την αξιολόγηση της γνώσης.

Η ροή των δραστηριοτήτων ήταν συνεπής με την παιδαγωγική και διδακτική προσέγγιση, ξεκινώντας από την ενεργοποίηση προϋπαρχουσών γνώσεων, περνώντας σε διερευνητικές και συνεργατικές δραστηριότητες, συνεχίζοντας με πρακτική εξάσκηση και ολοκληρώνοντας με αξιολόγηση και μεταγνωστική αναστοχαστική δραστηριότητα. Όλα τα μέρη του σεναρίου συνθέτουν ένα ενιαίο, συνεκτικό σύνολο, όπου κάθε δραστηριότητα υποστηρίζει την προηγούμενη και προετοιμάζει την επόμενη.
Στ. 1 Αξιολόγηση των μαθητών

Η αξιολόγηση των μαθητών στο πλαίσιο του σεναρίου γίνεται με πολλαπλούς τρόπους, ώστε να καλύπτεται τόσο η αναγνώριση και κατανόηση των γραμματικών φαινομένων όσο και η μεταγνωστική τους επίγνωση. Διαμορφωτική αξιολόγηση κατά τη διάρκεια του μαθήματος. Οι μαθητές συμμετέχουν ενεργά σε συζητήσεις, συμπλήρωση εννοιολογικού χάρτη και δραστηριότητες στο διαδραστικό πίνακα (Wordwall, LearningApps). Παρατηρείται η ικανότητά τους να διακρίνουν το οριστικό άρθρο από την προσωπική αντωνυμία, η συνεργασία τους και η ενεργή συμμετοχή τους στις ομαδικές εργασίες. Αξιολόγηση μέσω φύλλων εργασίας. Τα έντυπα φύλλα εργασίας επιτρέπουν την ατομική εφαρμογή των κανόνων και την πρακτική εξάσκηση στη διάκριση άρθρου – αντωνυμίας. Τα διαδραστικά φύλλα (LearningApps, Wordwall) παρέχουν άμεση ανατροφοδότηση και ενισχύουν την αυτοαξιολόγηση. Μεταγνωστική αξιολόγηση. Μέσω των δραστηριοτήτων στο Liveworksheets, οι μαθητές καταγράφουν τις σκέψεις και τους συνειρμούς τους σχετικά με τις διαδικασίες που ακολούθησαν για να διακρίνουν άρθρα και αντωνυμίες. Οι απαντήσεις και η συζήτηση των σωστών και λανθασμένων απαντήσεων ενισχύουν την αυτορρύθμιση και τον αναστοχασμό. Συνολικά, η αξιολόγηση είναι συνεχής, συνδυάζει παρατήρηση, αυτοαξιολόγηση και ανατροφοδότηση, και στοχεύει στην εμπέδωση της γνώσης, στην ανάπτυξη δεξιοτήτων διάκρισης και στη μεταγνωστική επίγνωση των μαθητών.
Στ. 2 Αξιολόγηση εκπαιδευτικού σεναρίου

Η αξιολόγηση του εκπαιδευτικού σεναρίου πραγματοποιείται με στόχο να διαπιστωθεί η συνοχή, η αποτελεσματικότητα και η παιδαγωγική του αξία. Οι στόχοι του σεναρίου ήταν σαφείς, ρεαλιστικοί και συμβατοί με τις γνωστικές περιοχές, τις πρότερες γνώσεις και τις ιδιαιτερότητες του τμήματος. Η επιλογή δραστηριοτήτων και υλικού υποστήριζε τη σταδιακή οικοδόμηση της γνώσης. Τα φύλλα εργασίας, τα διαδραστικά εργαλεία (Wordwall, LearningApps, Liveworksheets) και οι δραστηριότητες στον διαδραστικό πίνακα ήταν ομοιογενή και εναρμονισμένα με τους στόχους. Η ροή των δραστηριοτήτων ακολουθούσε λογική σειρά: ενεργοποίηση προϋπαρχουσών γνώσεων → διδασκαλία – εξάσκηση → αξιολόγηση → μεταγνώση. Τα λογισμικά που χρησιμοποιήθηκαν προσέφεραν ενεργή συμμετοχή, άμεση ανατροφοδότηση και δυνατότητα αυτοαξιολόγησης. Ενίσχυσαν την κατανόηση των γραμματικών φαινομένων και τη μεταγνωστική επίγνωση των μαθητών. Το σενάριο αποδείχθηκε συνεκτικό, ευέλικτο και προσαρμοσμένο στις ανάγκες των μαθητών. Όλα τα μέρη του σεναρίου συνέβαλαν σε ένα ενιαίο εκπαιδευτικό σύνολο, ενισχύοντας τη μάθηση, τη συνεργασία και την κριτική σκέψη.
Ζ. Πρόσθετες πληροφορίες 
Ζ1. Πρόσθετες πληροφορίες
Ζ2. Βιβλιογραφία – Δικτυογραφία
•
ΙΤΥΕ «Διόφαντος». (2025). Επιμορφωτικό υλικό για την επιμόρφωση των εκπαιδευτικών στα Κέντρα Στήριξης Επιμόρφωσης, Επιμόρφωση Β2 επιπέδου Τ.Π.Ε ,Έκδοση 3η , Αθήνα: Υπουργείο Παιδείας, Θρησκευμάτων και Αθλητισμού. Ινστιτούτο Εκπαιδευτικής Πολιτικής (Ι.Ε.Π.).

•
Διακογιώργη, Κ., Μπαρής, Θ., Στεργιόπουλος, Χ., & Τσιλιγκιριάν, Ε. (2018). Γλώσσα Δ΄ Δημοτικού – Πετώντας με τις λέξεις, Α΄ τεύχος (Βιβλίο Μαθητή). Αθήνα: Ινστιτούτο Τεχνολογίας Υπολογιστών και Εκδόσεων «Διόφαντος». 

•
Διακογιώργη, Κ., Μπαρής, Θ., Στεργιόπουλος, Χ., & Τσιλιγκιριάν, Ε. (χ. χ.). Γλώσσα Δ΄ Δημοτικού – Πετώντας με τις λέξεις, Α΄ τεύχος (Βιβλίο Δασκάλου). Αθήνα: Ινστιτούτο Τεχνολογίας Υπολογιστών και Εκδόσεων «Διόφαντος». 

•
Διακογιώργη, Κ., Μπαρής, Θ., Στεργιόπουλος, Χ., & Τσιλιγκιριάν, Ε. (χ. χ.). Γλώσσα Δ΄ Δημοτικού – Πετώντας με τις λέξεις, Α΄ τεύχος (Τετράδιο Εργασιών). Αθήνα: Ινστιτούτο Τεχνολογίας Υπολογιστών και Εκδόσεων «Διόφαντος». 

•
Λογισμικό Eννοιολογικής Χαρτογράφησης Cmap Tools https://cmap.ihmc.us/cmaptools 
•
Λογισμικό Προβολής βίντεο – Youtube 

· https://www.youtube.com/watch?v=NXYIxIC_SlM   

· https://www.youtube.com/watch?v=nanxVozis2U 
· https://wordwall.net/el/resource/7381497/%CE%AC%CF%81%CE%B8%CF%81%CE%BF-%CE%AE-%CF%80%CF%81%CE%BF%CF%83%CF%89%CF%80%CE%B9%CE%BA%CE%AE-%CE%B1%CE%BD%CF%84%CF%89%CE%BD%CF%85%CE%BC%CE%AF%CE%B1  
· https://wordwall.net/el/resource/1157871/%CF%80%CF%81%CE%BF%CF%83%CF%89%CF%80%CE%B9%CE%BA%CE%AE-%CE%B1%CE%BD%CF%84%CF%89%CE%BD%CF%85%CE%BC%CE%AF%CE%B1-%CE%AE-%CE%AC%CF%81%CE%B8%CF%81%CE%BF 
· https://learningapps.org/display?v=pq4ueqvwk25 
· https://www.liveworksheets.com/worksheet/en/eslgrammar/8286925#google_vignette 
Ε. 4 Φύλλο εργασίας

